Simona Halep a scăpat de suspendarea pentru dopaj după apelul de la TAS și va reveni în circuitul WTA, Chiar dacă a câștigat la Lausanne, sportiva continuă cu procesele și a dat în judecată compania care a produs suplimentul contaminat. Ion Țiriac a comentat situația acesteia și s-a arătat uimit de o decizie a fostului lider mondial.
Dubla câștigătoare de Grand Slam revine în circuitul WTA după o pauză de un an și jumătate, după ce TAS i-a redus suspendarea pentru dopaj de la 4 ani la 9 luni. Simona Halep a luat o decizie importantă după verdictul din Elveția și a dat în judecată compania canadiană care a produs suplimentul contaminat cu roxadustat, din cauza căruia a fost prinsă dopată.
Ion Țiriac, omul care i-a ghidat din umbră cariera Simonei Halep, a vorbit despre procesul intentat de aceasta în SUA. Miliardarul e convins că românca a greșit strategia și ar fi trebuit să solicite o sumă mult mai mare decât cea pe care a cerut-o, de fapt. Fostul lider mondial a cerut daune de zece milioane de dolari de la Quantum Nutrition, care operează sub numele de Schinoussa Superfoods.
"Să vedem ce se întâmplă în viitor cu procesul intentat companiei producătoare. Ce va face Halep și cine o va sfătui din punct de vedere legal… La fel, ce se întâmplă cu echipa ei, cu fabricantul produsului.
L-a dat în judecată pe fabricant în Statele Unite, nu în România sau la Cioflingeni sau în Congo. Trebuia să-l dea pentru 100-200 de milioane, nu pentru zece milioane. Mizilic așa, zece milioane. Trebuia să le ceară mai mulți bani, vai de mine și de mine!", a spus Ion Țiriac, potrivit gsp.ro.
Miliardarul român a dezvăluit și cât costă un avocat bun în SUA și a dat de înțeles că este gata să o ajute pe Simona Halep pentru a avea câștig de cauză în instanță.
"Un bun avocat în Statele Unite costă între 1.200 și 1.500 de dolari pe oră. Adică dacă scrie o scrisoare ți-a luat o mie de dolari cel puțin Câteva mii de ore sunt milioane bune de dolari… Zeci de milioane. Îți iei riscul? Poți să plătești? Halep poate să plătească! Merită? Poate merită sau nu merită.
"Sunt foarte puțini avocați buni, iar eu cunosc doi în Statele Unite. Unul care pe mine m-a costat când am dat ATP-ul în judecată. Milioane, milioane, milioane… Dar sunt și avocați care spun "Bă fato, eu cred că tu ai dreptate. Hai să facem o afacere împreună. Împărțim ce câștigăm" Sau poate vrei doar un dolar daune morale", a explicat fostul tenismen.
Omul de afaceri a dat-o ca exemplu pe Eugenie Bouchard. Fosta finalistă de la Wimbledon a alunecat pe podeaua udă din vestiarele de la US Open și a dat în judecată Federația Americană. Părțile au ajuns la o înțelegere, iar canadianca s-a ales cu zece milioande de dolari despăgubiri.
"Zece milioane a luat fătuca aia canadiancă, care a căzut în vestiar la US Open. Nu mai joacă acuma, face modă. A căzut acolo, s-a lovit puțin, iar Federația Americană i-a dat zece milioane ca să nu-i dea în judecată", a adăugat miliardarul.